ગાંધીનગર– સુરેન્‍દ્રનગર જિલ્લામાં આવેલ પાંચાળ વિસ્‍તારના તરણેતર ખાતે પ્રતિવર્ષની જેમ આ વર્ષે પણ આગામી ૧૨ થી ૧૫ સપ્‍ટેમ્બર દરમિયાન ત્રિનેત્રેશ્વર મહાદેવના સાનિધ્યમાં વિશ્વવિખ્યાત તરણેતરનો ભાતીગળ લોકમેળો યોજાનાર છે. આ લોકમેળામાં તરણેતરની આસપાસના ગ્રામીણ લોકોની સાથે દેશ – વિદેશથી મોટી સંખ્યામાં પર્યટકો આવે છે. તરણેતરનો મેળો જ્યાં ભરાય છે એ ગામનું નામ અપભ્રંશ થતાં થતાં તરણેતર થઈ ગયું, પણ ખરેખર ત્રિનેત્રેશ્વર છે, પાંચાલ વિસ્‍તાર છે સૌરાષ્‍ટ્રનો. પ્રાગ ઐતિહાસિક કાળમાં સૌરાષ્‍ટ્ર વિસ્‍તાર દ્વિપકલ્પ હતો. એ વખતે ધીરેધીરે જે જમીન સમુદ્રમાંથી સૌથી પહેલા બહાર નિકળી અને હજારો વર્ષ કે લાખો વર્ષ સુધી ટકી રહી એ જે ટોચનો વિસ્‍તાર છે તે સૌરાષ્‍ટ્રનો પાંચાલ વિસ્‍તાર છે. પાંચાલનો ઘેરાવો બહુ મોટો નથી પણ એનું સાંસ્‍કૃતિક, ઐતિહાસિક, ધાર્મિક સંદર્ભમાં બહુ મોટું મહત્વ છે. સ્‍કંધ પુરાણમાં એવો ઉલ્લેખ છે કે, ભગવાન વિષ્‍ણુએ શિવજીને પ્રસન્‍ન કરવા માટે તપસ્‍યા કરી અને તેમને ૧૦૦૧ કમળ ચડાવવાના હતા. મૂર્તિ ઉપર ૧૦૦૦ કમળ થઈ ગયાં અને છેલ્‍લું ૧ કમળ ખુટ્યું ત્યારે તેમણે પોતાનું નેત્ર શિવજી ઉપર ચડાવ્‍યું ત્યારથી તે ત્રિનેત્રેશ્વર કહેવાયા.